Volkswagen ID.3-prototyper spottet på åben gade

Volkswagen har løbende sluppet detaljer om sin første elbil, Volkswagen ID.3, inklusive et prototypedesign i specielle camouflagefarver. Men det store spørgsmål er stadig, hvordan det endelige design på bilen bliver – og det kan billeder af nye prototyper måske give et hint om.

Billederne er taget af tyskeren Michael Roth ved Ionity-opladerstationen på rastepladsen Hohenwarsleben i delstaten Saxony-Anhalt, der ligger mellem Berlin og Hannover. Han har lagt dem ud på websitet emobly.com. Ionity er et samarbejde mellem BMW, Daimler, Ford og Volkswagen.

Bilerne er stadig camoufleret – det ser ud til, at de skal ligne Nissan-modeller med den helt specielle Nissan V Motion-grill påmonteret – men billederne giver alligevel et ret godt billede af ID.3’erens design.

Volkswagen afslørede prototypen og masser af detaljer om bilen i starten af maj, hvor den tyske bilproducent også begyndte at tage imod forudbestillinger på bilen. Volkswagen ID.3 1st, som den første udgave er blevet døbt, er bestykket med en batteripakke på 58 kWh og vil have en rækkevide på 420 kilometer (WLTP). Ifølge VW starter produktion af bilen senere på året, men de første kunder får først hænderne på rattet engang i løbet af 2020.

Senere lanceres der også udgaver af ID.3 med 45 og 77 kWh batteripakker. Tyskerne har tidligere sagt, at de sigter mod en pris på under 30.000 euro – 225.000 kroner – for den billigste model. Dertil kommer naturligvis eventuelle danske afgifter og skatter. Det er dog vigtigt at bemærke, at de 30.000 euro er prisen inklusive tysk moms, da tysk lovgivning kræver at priser angives med moms.

Volkswagen ID.3-prototyper spottet på åben gade